En mann i midten av 50-årene er arrestert og siktet for misbruk av nødetatene. Påstander om falske smerter under restaurantbesøk skal være bakgrunnen for siktelsen.

Mannen skal opptil åtte ganger ha falt sammen med simulerte brystsmerter på opptil flere restauranter i nedre Glomma-regionen i Østfold etter å ha fått regningen for mat og drikke som han selv hadde bestilt, melder NRK.

Ambulanse har blitt tilkalt hver gang, men personellet har ikke funnet noe galt med mannen.

– Det var til slutt AMK-sentralen som reagerte på meldingene, sier kriminalsjef Kai Andersen ved Sarpsborg politistasjon. (©NTB)